정조 5년
辛丑十月初九日巳時。上御誠正閣。大臣備局堂上。引見入侍時。判府事鄭存謙李徽之。吏曹判書李衍祥。江華留守金熤。兵曹判書李性源。禮曹判書徐浩修。漢城判尹李命植。刑曹判書金魯鎭。行副司直徐有隣。大司憲李𡊠。行大司諫洪檢。副校理鄭淵淳。行左承旨金尙集。假注書趙衍德。記事官朴長卨金鳳顯。以次進伏訖。上曰。同副姑未入來乎。金尙集曰。然矣。鄭存謙曰。近日聖體調攝。若何。上曰。差勝矣。存謙曰。王大妃殿氣候。若何。上曰。一樣矣。存謙曰。惠慶宮氣候。何如。上曰。一樣矣。存謙曰。臣等旣在原任。固不當進參賓筵。而事係逆獄。義重懲討。故不得不入來矣。上曰。在昔原任大臣。亦有進參賓對之例。卿等所達。極涉過矣。徽之曰。前則原任。果有入參之事。而近來久無此例矣。上曰。十數年前。雖以單原任亦有入參奏事之規矣。徽之曰。先大王晩年。以時原任坐次之有所掣礙。仍爲廢閣矣。上曰。審覈使狀啓。諸宰三司。俱得詳閱乎。有隣曰。兩大臣則見之。而諸宰三司。未承下敎。故未得奉見矣。上曰。諸宰二司。竝爲詳閱之意。昨有下敎。而尙未得見乎。衍祥等曰。果未奉覽。故姑未知獄情之如何矣。𡊠等曰。臣亦果未得見矣。大體則雖知有護逆之罪。而根因取服。未能詳知。臣等。今雖登筵。他臺臣。方來待闕外矣。上曰。狀啓俱爲持來。有隣承命出。上曰。今無回啓之事乎。存謙曰。今此登筵。專爲懲討之事。而旣非時任大臣。則豈可循例覆奏乎。上曰。旣無時任之登對。則雖以原任。覆奏等事。有何不可。誠過矣。至於李判府。政府與內閣。俱爲原任矣。上曰。湖營囚繫滿獄。尙未決折。是實可悶。不可不趁今議處矣。存謙曰。狀啓雖未及持入。臣有區區之微見。當先爲仰達矣。大抵湖中人心之罔測。臣固熟知。而今此發通之擧。實緣天討不行。元惡未祛。故護逆跳踉。至於此極。伏願聖明。先從執法之請。以正典刑。斷不可已也。臣於昨日。伏見所下傳敎。則以究竟二字爲敎。而臣則以爲金愛李奎景。旣未取服。則不可謂究竟矣。決不可猝乍間。輕議勘處姑待用刑。且俟元輔造朝。爛漫詳確後。先正元惡之罪。次勘諸囚之律。誠宜矣。今此下詢之擧。實出於欽恤之聖意。臣等非不知仰認聖念。而根本德相也。不治德相。而先治枝葉者。恐無底定之時矣。上曰。李判府所見。何如。徽之曰。不治其本。故今此湖人。不畏國法。有此護逆之擧。伏願聖上。先治其根本。然後其他諸囚。可議分等勘處。以伸王章矣。上曰。予非不知其卽爲處分。而尙此靳持者。非爲渠也。只爲先正而然矣。存謙曰。今此德相。雖是先正之孫。所犯旣如此。則不可以先正之故而遽屈王法。亟賜處分。是所望矣。有隣。持狀啓入來。上曰。有司堂上。昨日持狀啓。先往何處乎。性源曰。先到領相家矣。上曰。領相何以爲言耶。性源曰。領相則以爲金愛等二人。尙未究竟。以更加嚴覈得情仰請。延德潤等三人。旣已承款。以待用刑日。具格決案後。依律處斷仰請。李疇載等六人。與已遲晩三人。不無差間。以減死島配仰請。李敬載等四人。視諸李疇載等六人。或有輕重。以遠地定配仰請。金等十一人及致膰人具廷弼等二人。合十三人。以散配仰請矣。仍往問領府事。則以爲老病眼昏。不能詳閱其狀啓。輒此仰奏。極涉惶悚。而金愛等二人。依領相所請。更加嚴覈得情。延德潤等三人。旣已承款。所當依所請如律處斷。而根本則德相也。德相不置於法。延德潤先爲置法。則輕重不無倒置之嫌。李疇載等六人之請以減死島配。李敬載等四人之請以遠地散配者。與領相之意。別無異同。金等十三人散配之請。雖未知自上處分之如何。而與領相之意。有所參差云矣。有隣曰。臣亦往議大臣。則以爲不敢仰請律名。而只爲從輕重分四等。亟賜處分爲宜云矣。上曰。卿等所見。何如。存謙曰。不施律於德相。而先施律於他罪人。則果有先後倒置之嫌矣。徽之曰。臣之所見。亦與鄭判府無異矣。上曰。宋煥程。事係父兄。有難如法以繩矣。存謙曰。雖是事關父兄。旣犯惡逆。則豈可謀聚徒黨。敢欲伸辨乎。雖以聖上之至德。不可執此而寬貸矣。徽之曰。若以事係父兄。特命寬治。則湖中人心。莫可底定矣。上曰。在囚諸人。若是夥然。實難盡數懲治矣。領相所謂致膰人。具廷弼等二人。金等十一人散配事。參以卿見。果何如。存謙曰。領相旣以散配爲請。則臣豈有所見之異同乎。徽之曰。齋會發通之人。罪無可言。而書諸到記。未及參會者。更覈後可以酌決矣。上曰。李疇載等減死島配。李敬載等遠地散配。其可謂得中耶。有隣曰。此罪人之分等施律。領相及領府事。所見如一矣。上曰。金聖欽之所犯。果有較重於他罪人矣。徽之曰。金聖欽。旣與高鎭海李寅楗。符同首倡。以發通文。或製或寫。則其爲負犯。果深重矣。今玆治逆之政。專在於先治其本。亟賜處分。以正德相之罪。金愛李奎景二人。次第施律。誠合宜矣。上曰。諸備堂。各陳所見。性源曰。大臣。俄以李寅楗事。有所仰奏矣。昨日就議領相時。臣等以寅楗之一體遲晩。而獨降置減等之律。似涉如何。問于領相。則以爲雖已遲晩。不過通文末端之呼寫。而與延德潤等。差有間焉。故降置減等云矣。大凡論以獄體。則德相根本也。未置法於德相。先置法於延德潤者。參以輕重。未免倒置。臣與領府事之意。別無異同矣。金魯鎭曰。臣等則旣持文案。有所相確於兩大臣。別無他見。而其在重獄體之道。未及究竟。徑先酌處者。實非嚴覈之政矣。有隣曰。金愛李奎景。必加更訊取服。然後可得其窩窟。此兩罪人。嚴覈得情宜矣。上曰。他備堂。亦陳所見。衍祥曰。大臣旣陳所見。而臣則未及取見狀啓。姑未知獄情之如何。而論以大體。則先治德相。然後可明王章。卽賜處分。以正其罪。在囚諸罪人。亦令次第施律宜矣。金熤曰。湖獄文案。臣亦未見。而領相之分等論律。似未得宜。古稱護逆。亦逆云矣。豈有上項逆字。則固當先治先逆。次有下端逆字。則後治後逆。事理當然。而今此下敎。不治先逆。欲治後逆者。恐有先後之倒置矣。徐浩修曰。分等論罪。旣有大臣所奏。而今玆判府事之先治德相云者。事體固然。亟降處分。在囚諸人。必待究竟後。可以酌決。而有非猝次間輕議以處矣。李命植曰。德相卽根本也。先正其本。然後可治其末。在囚諸罪人。待究竟快施典刑。誠得宜矣。上曰。三司之臣。自是執法之官。所見似無異同矣。鄭淵淳曰。德相之凶逆。尙不處斷。故其害至於今番湖西事出矣。元惡德相。亟從臺請。先爲處斷。湖獄則更加嚴覈。從輕重處斷宜矣。此輩之居在湖中。憑藉威勢。武斷鄕曲。作弊民人。不一而足。近來則人心尤爲叵測。凶言悖論。無不主張。甚至於爲凶逆辨變之擧。若不痛加鋤治。則湖西一路。將爲國家之棄地矣。至於煥億之慫慂德相。紹介國榮。前後形跡。雖以臺啓章疏見之。昭著難掩。尤不可一任偃息。竝爲嚴鞫處斷。宜矣。李𡊠等曰。惟我殿下。聖學高明。卓冠百王。而獨於懲討一事。寬仁太過。乾剛不足。始旣容貸。末乃姑息。亂本未塞。變怪層生。至於德相之四字凶言。卽往牒所未有之劇逆。而殿下一向寬假。不卽置法。至有湖西之事發矣。惟彼不逞之徒。渠亦人耳。尙何心腸。附麗亂逆。扶護亂逆。倡起凶言。煽動人心。究厥旨意。萬萬叵測。而若論窩窟根柢。一則德相。一則煥億。兩賊原犯。固可謂萬戮猶輕。而況今罪上之罪。打成一片。尤不可一刻容息於覆載之間。德相煥億。先爲嚴鞫置法。而其餘在獄諸囚。次第窮治爲宜矣。俄者大臣。亦有所達。而原狀本。臣等姑未得見。退與諸臺。一番詳覽。如有所見。當更陳之矣。上曰。諸臺俱未得見。則筵退後。輪見此狀啓。可也。𡊠曰。旣承下敎。當詣臺廳。可以取見乎。上曰。此是獄情文案。豈可持往臺廳乎。齊會賓廳以見。可也。𡊠曰。臺臣之往詣賓廳。揆以事例。似涉如何矣。上曰。大臣旣在賓廳。有何不可。臺臣。例以監試官。往在賓廳。此其古例也。必須聚往賓廳以見。可也。存謙曰。然則諸臺。考閱狀本之前。臣等當留在賓廳矣。上曰。唯。淵淳所懷。法講久停之餘。昨日朝講有命。凡在群下。莫不欣歡踴躍。而以知經筵不備。畢境停止。知經筵之實故有無。臣雖不知。國體所在。不可仍置。臣謂昨日違牌不入來知經筵。一竝罷職宜矣。上曰。依爲之。出擧條上曰。經筵官難得其人矣。昨日朝講。必欲爲之。而因經筵不備。不得爲之。甚可歎矣。今此違牌。或緣老病而然乎。徽之曰。朝講體重。旣有召命。則雖是老病之人。豈可無一時進參之道乎。事甚慨然矣。上曰。今召卿等。欲問湖獄之決斷。而使之來會矣。卿等所陳。旣盡所見。在囚諸罪人。固當分等勘處。而諸宰三司。未及詳覽狀啓之前。有難草草論覈。待究竟勘處。亦甚宜矣。存謙曰。獄體至嚴。査事未究竟之前。不可遽爾分等輕重處分。雖以審覈使狀啓觀之。金愛李奎景。尙不承款。則不可謂獄事之究竟。平問之下。難以取服。待用刑。嚴刑究覈。期於得情之意。分付。何如。上曰。金愛李奎景。更招以聞。可也。出擧條上曰。見今罪囚滿獄。尙未酌決。參覈官之多數留滯。以費㕑傳者。亦不無民邑之弊。是甚可悶矣。存謙曰。獄體至重。雖有些少民邑之弊。豈可以此而輕先酌處乎。莫云其弊。必使嚴覈。査得其本。然後可杜日後之患。此所謂拔本塞源之道矣。上曰。有何覆奏乎。有隣曰。只有文化縣量田事矣。上曰。卿勿復辭。仍爲覆啓。可也。存謙曰。臣之情實。俄已畢陳矣。臣於懲討。義有所重。趁卽入來。而至於覆啓。實難承當矣。上曰。前有行之者。何必過辭乎。徽之曰。前果有覆奏之事。而數十年前。因先朝下敎。以爲停止矣。上曰。先王朝。果因時原任逐日承候。坐次相妨。或有此等酬酢。而至於原任。勿參次對。元無受敎。李判府或未及詳知伊時事實耶。徽之曰。果有是事矣。上曰。卿以原任。不有奏事。則便是自今創開。豈非爲難耶。存謙曰。聖敎至此。姑待後日登對。可以覆奏矣。上曰。今旣登筵而不奏。姑待後日而仰奏者。有何前後之別乎。且旣行次對。而若無一張回啓。則事涉無實矣。存謙曰。此黃海前監司趙尙鎭狀啓也。以爲文化縣改量。待秋擧行之意。前已行會矣。本縣穡事告歉。勢難設行。待年豐擧行事。請令廟堂。稟旨分付矣。今年海西。未免失稔。此時民弊不可不念。依狀請待年豐。更爲稟處之地。何如。上曰。依爲之。出擧條上曰。備堂中。有誰奏事乎。熤曰。江華府所奉御帖奉來時。藏于櫃子。別定差員。以爲奉來事。本府留守。使之擧行矣。臣於到任時。只爲奉審於長寧殿。仍卽上來。故櫃子凡節。未及備置。姑未奉來。待後日擧行。何如。上曰。卿其從好爲之。上曰。江都亦有都試之擧乎。熤曰。果有公都會都試之設矣。上曰。今年姑未設行乎。浩修曰。然矣。上曰。待留守下往。卽爲擧行。可也。命次對先退。尙集曰。刑曹殺獄文案。果齎送大臣。而今已還來矣。上曰。待少間入之。濟州文案。亦爲入來。則卽爲入之。可也。命退。承史以次退出。